[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 15.2.2010

COM(2010)53 τελικό

2010/0035 (NLE)

Πρόταση

ΚΑΝΟΝΙΣΜΟΣ (ΕΕ) αριθ. …/…. ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 479/2009 όσον αφορά την ποιότητα των στατιστικών στοιχείων στο πλαίσιο της διαδικασίας του υπερβολικού ελλείμματος

ΑΙΤΙΟΛΟΓΙΚΗ ΕΚΘΕΣΗ

Η βάση για το σύστημα δημοσιονομικής εποπτείας της ΕΕ ορίζεται στις Συνθήκες και αποσαφηνίζεται περαιτέρω στη νομοθεσία της ΕΕ, ιδίως μέσω των απαιτήσεων ως προς την ποιότητα των δημοσιονομικών στατιστικών στοιχείων για το σκοπό της διαδικασίας του υπερβολικού ελλείμματος (ΔΥΕ). Η ποιότητα των στοιχείων στο πλαίσιο των δημοσιονομικών στατιστικών εξαρτάται κυρίως από την ορθή εφαρμογή από τα κράτη μέλη των σχετικών νομικών πράξεων στο πλαίσιο της ΔΥΕ, όπως ο κανονισμός (ΕΚ) αριθ. 2223/96[1] (ΕΣΛ 95) και ο κανονισμός (ΕΚ) αριθ. 479/2009[2] του Συμβουλίου με τους οποίους καθορίζεται το στατιστικό σύστημα αναφοράς όσον αφορά τα πρότυπα, τους ορισμούς και τους λογιστικούς κανόνες. Στην Επιτροπή έχει ανατεθεί το καθήκον να ελέγχει την ποιότητα των υποβαλλόμενων δημοσιονομικών στοιχείων. Το άρθρο 8 παράγραφος 1 του κανονισμού (ΕΚ) αριθ. 479/2009 καθορίζει ότι η Επιτροπή (Eurostat) αξιολογεί τακτικά την ποιότητα τόσο των πραγματικών στοιχείων που γνωστοποιούνται από τα κράτη μέλη όσο και των σχετικών λογαριασμών του δημόσιου τομέα που καταρτίζονται σύμφωνα με τον κανονισμό ΕΣΛ 95. Η ποιότητα των πραγματικών στοιχείων συνίσταται στη συμμόρφωσή τους προς τους λογιστικούς κανόνες, καθώς και στην πληρότητα, την αξιοπιστία, την επικαιρότητα και τη συνέπεια των στατιστικών στοιχείων. Ακόμα, σύμφωνα με το άρθρο 8 παράγραφος 2 του κανονισμού (ΕΚ) αριθ. 479/2009, τα κράτη μέλη παρέχουν στην Επιτροπή (Eurostat), το συντομότερο δυνατό, τις στατιστικές πληροφορίες που απαιτούνται για τις ανάγκες της αξιολόγησης της ποιότητας των στοιχείων, με την επιφύλαξη των διατάξεων για το στατιστικό απόρρητο.

Σε συνέχεια της «ελληνικής περίπτωσης» το 2004 και του επακόλουθου αιτήματος του Συμβουλίου για ενίσχυση της παρακολούθησης της ποιότητας των υποβαλλόμενων δημοσιονομικών στοιχείων, η Επιτροπή πρότεινε το 2005 τροποποιήσεις στην ισχύουσα νομοθεσία, δηλαδή τον κανονισμό (ΕΚ) αριθ. 3605/93 του Συμβουλίου, που διέπει την ποιότητα των στοιχείων της ΔΥΕ. Με τις τροποποιήσεις στην πρόταση της Επιτροπής του 2005[3] επιδιώχθηκε να αυξηθεί η διαφάνεια των στατιστικών στοιχείων για τη ΔΥΕ και, για το σκοπό αυτό, να ενισχυθούν οι εξουσίες της Eurostat όσον αφορά την ποιότητα των στοιχείων. Ειδικότερα, η Επιτροπή πρότεινε να προβλεφθούν «επισκέψεις λεπτομερούς ελέγχου». Σε συνδυασμό με τη γενική υποχρέωση των κρατών μελών να παρέχουν στην Επιτροπή (Eurostat) πρόσβαση στις απαιτούμενες πληροφορίες με σκοπό την αξιολόγηση της ποιότητας των στοιχείων, η πρόταση επιδίωκε ενισχυμένη αρμοδιότητα σε σχέση με την ποιότητα των στοιχείων. Ωστόσο, τα πρόσθετα μέσα που παρείχε στην Επιτροπή ο κανονισμός (ΕΚ) αριθ. 2103/2005 του Συμβουλίου[4] ήταν πιο περιορισμένα από ό,τι είχε αρχικά ζητηθεί. Ειδικότερα, δεν υπάρχει γενική υποχρέωση των κρατών μελών να παρέχουν στην Επιτροπή (Eurostat) πρόσβαση σε όλες τις πληροφορίες που ζητούνται για τους σκοπούς της αξιολόγησης της ποιότητας των στοιχείων και το πεδίο των μεθοδολογικών επισκέψεων (πραγματοποιήθηκαν μόνο σε ένα κράτος μέλος μετά τη θέσπιση της νομοθεσίας) περιορίζεται στον καθαρά στατιστικό τομέα.

Οι πρόσφατες εξελίξεις και, ειδικότερα, τα στατιστικά στοιχεία για το δημόσιο έλλειμμα και χρέος που κοινοποιήθηκαν τον Οκτώβριο του 2009[5], αποκάλυψαν και επέτειναν τα προβλήματα αυτά αποδεικνύοντας ότι το τρέχον σύστημα για τα δημοσιονομικά στατιστικά στοιχεία δεν μετριάζει, στην αναγκαία έκταση, τον κίνδυνο, π.χ., κοινοποίησης λανθασμένων ή ανακριβών στοιχείων στην Επιτροπή.

Εάν δεν ληφθούν μέτρα για την αντιμετώπιση αυτής της αδυναμίας, τέτοιες περιπτώσεις μη συμμόρφωσης μεμονωμένων κρατών μελών με τους κανόνες θα εξακολουθήσουν να μειώνουν την αξιοπιστία του συστήματος διακυβέρνησης από τους συμμετέχοντες σε αυτό τόσο σε ευρωπαϊκό επίπεδο όσο και σε επίπεδο κρατών μελών. Για τον λόγο αυτό, είναι, στο παρόν στάδιο, τόσο σκόπιμο όσο και πολιτικά συνεπές να προταθούν ορισμένες τροποποιήσεις του πλαισίου διακυβέρνησης των δημοσιονομικών στατιστικών στοιχείων. Σκοπός του τροποποιημένου κανονισμού είναι να επιτρέψει στην Επιτροπή και τα κράτη μέλη να συνεργαστούν πιο αποτελεσματικά για τη βελτίωση της ποιότητας και της αξιοπιστίας των στατιστικών στοιχείων για τα δημοσιονομικά, βάσει προσέγγισης που θα στηρίζεται σε δύο άξονες: πρώτον, συχνότερες και πιο εμπεριστατωμένες τακτικές επισκέψεις για τις στατιστικές στο πλαίσιο της κανονικής διαδικασίας για τη ΔΥΕ· δεύτερον, όταν η αξιολόγηση βάσει κινδύνου εντοπίζει ειδικά και σημαντικά προβλήματα, η Eurostat μπορεί να διενεργεί πρόσθετες μεθοδολογικές επισκέψεις.

Για να αντιμετωπιστεί η υφιστάμενη αδυναμία, η Επιτροπή, κατά συνέπεια, κρίνει αναγκαία την πρόταση να συμπληρωθούν οι υφιστάμενοι κανόνες έτσι ώστε να ενισχυθούν οι μηχανισμοί ελέγχου των στοιχείων. Ωστόσο, οι μεθοδολογικές επισκέψεις θα πραγματοποιηθούν μόνο σε περιπτώσεις όπου εντοπίζονται σημαντικοί κίνδυνοι ή δυνητικά προβλήματα ως προς την ποιότητα των στοιχείων, όπως συμβαίνει σήμερα σύμφωνα με το υφιστάμενο νομικό πλαίσιο.

Εφόσον η Eurostat, ως στατιστική αρχή, πρέπει να είναι σε θέση να επαληθεύει πραγματικά τα παρεχόμενα στοιχεία, υπάρχει ανάγκη να συμπληρωθεί το τρέχον πλαίσιο από αρκετές απόψεις. Ειδικότερα, υπάρχει ανάγκη αναγνώρισης του δικαιώματος της Eurostat να εξετάζει απευθείας τους δημόσιους λογαριασμούς όταν υπάρχουν ουσιαστικές αμφιβολίες για την αξιοπιστία των στατιστικών στοιχείων που υποβάλλει μια εθνική στατιστική αρχή–μαζί με την αντίστοιχη υποχρέωση των εθνικών αρχών να διατηρούν και να καθιστούν διαθέσιμες όλες τις σχετικές πηγές πληροφοριών. Επιπλέον, είναι ανάγκη να εξασφαλίσουν τα κράτη μέλη την παροχή συνδρομής από εμπειρογνώμονες σε θέματα εθνικής λογιστικής, μεταξύ άλλων για την προετοιμασία και την εκτέλεση των μεθοδολογικών επισκέψεων.

2010/0035 (NLE)

Πρόταση

ΚΑΝΟΝΙΣΜΟΣ (ΕΕ) αριθ. …/… ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 479/2009 όσον αφορά την ποιότητα των στατιστικών στοιχείων στο πλαίσιο της διαδικασίας του υπερβολικού ελλείμματος

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για τη λειτουργία της Ευρωπαϊκής Ένωσης, και ιδίως το άρθρο 126 παράγραφος 14 τρίτο εδάφιο,

την πρόταση της Ευρωπαϊκής Επιτροπής,

τη γνώμη του Ευρωπαϊκού Κοινοβουλίου,

Αποφασίζοντας σύμφωνα με εδική νομοθετική διαδικασία,

Εκτιμώντας τα ακόλουθα:

(1) Η αξιοπιστία της δημοσιονομικής εποπτείας εξαρτάται σε πολύ μεγάλο βαθμό από αξιόπιστες δημοσιονομικές στατιστικές. Έχει πρωταρχική σημασία τα στοιχεία που υποβάλλονται από τα κράτη μέλη δυνάμει του κανονισμού (ΕΚ) αριθ. 479/2009 για την εφαρμογή του πρωτοκόλλου σχετικά με τη διαδικασία του υπερβολικού ελλείμματος το οποίο προσαρτάται στη συνθήκη για την ίδρυση της Ευρωπαϊκής Κοινότητας[6] να είναι υψηλής ποιότητας.

(2) Το πλαίσιο διακυβέρνησης της Ευρωπαϊκής Ένωσης για τα δημοσιονομικά στατιστικά στοιχεία αναπτύχθηκε περαιτέρω και το θεσμικό πλαίσιο επικαιροποιήθηκε τα τελευταία χρόνια, ιδίως με σκοπό τη βελτίωση της παρακολούθησης των δημόσιων λογαριασμών από την Επιτροπή (Eurostat).

(3) Συνολικά, το αναθεωρημένο πλαίσιο διακυβέρνησης για τις δημοσιονομικές στατιστικές λειτούργησε ικανοποιητικά και, γενικά, παρήγαγε ικανοποιητικά αποτελέσματα όσον αφορά την υποβολή σχετικών δημοσιονομικών στοιχείων για το δημόσιο έλλειμμα και χρέος. Ειδικότερα, τα κράτη μέλη επέδειξαν, ως επί το πλείστον, άριστο πνεύμα καλοπιστίας καθώς και επιχειρησιακή ικανότητα υποβολής δημοσιονομικών στοιχείων υψηλής ποιότητας.

(4) Ωστόσο, οι πρόσφατες εξελίξεις έδειξαν επίσης ότι το τρέχον πλαίσιο διακυβέρνησης για τις δημοσιονομικές στατιστικές εξακολουθεί να μη μετριάζει, στον αναγκαίο βαθμό, τον κίνδυνο να κοινοποιούνται σκόπιμα στην Επιτροπή λανθασμένα και ανακριβή στοιχεία.

(5) Στο πλαίσιο αυτό, η Επιτροπή (Eurostat) θα πρέπει να έχει πρόσθετα δικαιώματα πρόσβασης σε ένα διευρυμένο πεδίο πληροφοριών για τις ανάγκες της αξιολόγησης της ποιότητας των στοιχείων.

(6) Η διεξαγωγή επισκέψεων παρακολούθησης σε ένα κράτος μέλος του οποίου τα στατιστικά στοιχεία βρίσκονται σε καθεστώς λεπτομερούς ελέγχου, η Επιτροπή (Eurostat) θα πρέπει να έχει το δικαίωμα πρόσβασης στους λογαριασμούς των δημόσιων φορέων, σε επίπεδο κεντρικής διοίκησης, διοίκησης ομόσπονδου κρατιδίου, τοπικής αυτοδιοίκησης και σε επίπεδο οργανισμών κοινωνικής ασφάλισης, μεταξύ άλλων και για την παροχή των σχετικών με τους λογαριασμούς λεπτομερών στοιχείων, των συναφών στατιστικών ερευνών και ερωτηματολογίων και άλλων σχετικών πληροφοριών, τηρουμένης της νομοθεσίας για την προστασία των δεδομένων καθώς και του στατιστικού απορρήτου.

(7) Οι δημόσιοι λογαριασμοί των διαφόρων μονάδων του δημόσιου τομέα, όπως και των δημόσιων αρχών που κατατάσσονται εκτός του δημόσιου τομέα, θα πρέπει να είναι το κύριο αντικείμενο των ελέγχων, και οι δημόσιοι λογαριασμοί θα πρέπει να αξιολογούνται ως προς τη στατιστική τους χρήση.

(8) Τα κράτη μέλη θα πρέπει να μεριμνούν ώστε οι υπάλληλοι που είναι υπεύθυνοι για την υποβολή των πραγματικών δεδομένων και των σχετικών δημόσιων λογαριασμών στην Επιτροπή (Eurostat) να εκπληρώνουν πλήρως τις υποχρεώσεις ως προς τις στατιστικές αρχές.

(9) Ως εκ τούτου, ο κανονισμός (ΕΚ) αριθ. 479/2009 θα πρέπει να τροποποιηθεί αναλόγως,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 479/2009 τροποποιείται ως εξής:

1) Προστίθεται το ακόλουθο άρθρο 2α:

« Άρθρο 2α

Ως «πρόσβαση» νοείται η δυνατότητα ανάγνωσης οποιουδήποτε εγγράφου με τη λήψη αντιγράφου ή επιτοπίως, συμπεριλαμβανομένου και ηλεκτρονικού αντιγράφου, εφόσον αυτό υπάρχει, και λήψης οποιασδήποτε σχετικής πληροφορίας. Τα έγγραφα και οι πληροφορίες που ζητούνται προσκομίζονται αμελλητί και, ανάλογα με την περίπτωση, εξάγονται με ευχέρεια από τα διαθέσιμα αρχεία ή πηγές.»

2) Στο άρθρο 8, η παράγραφος 2 αντικαθίσταται από το ακόλουθο κείμενο:

«2. Τα κράτη μέλη παραχωρούν αμελλητί στην Επιτροπή (Eurostat) πρόσβαση σε όλες τις πληροφορίες που απαιτούνται για τις ανάγκες της αξιολόγησης της ποιότητας των στοιχείων, συμπεριλαμβανομένων στατιστικών πληροφοριών όπως δεδομένα εθνικών λογαριασμών, απογραφές, πίνακες γνωστοποίησης στοιχείων στο πλαίσιο της ΔΥΕ, πρόσθετα ερωτηματολόγια και διευκρινίσεις σχετικά με τις γνωστοποιήσεις.

Η μορφή των ερωτηματολογίων καθορίζεται από την Επιτροπή (Eurostat) ύστερα από διαβούλευση με την επιτροπή στατιστικών για θέματα νομισματικά, χρηματοπιστωτικά και ισοζυγίου πληρωμών (εφεξής «CMFB»).

3) Στο άρθρο 11, η παράγραφος 3 αντικαθίσταται από το ακόλουθο κείμενο:

«3. Οι μεθοδολογικές επισκέψεις αποβλέπουν στην εποπτεία των διαδικασιών και στην επαλήθευση των δημόσιων λογαριασμών που αιτιολογούν τα πραγματικά στοιχεία που γνωστοποιήθηκαν και στην εξαγωγή λεπτομερών συμπερασμάτων όσον αφορά την ποιότητα των γνωστοποιούμενων στοιχείων, όπως αυτή ορίζεται στο άρθρο 8 παράγραφος 1.

Οι μεθοδολογικές επισκέψεις πραγματοποιούνται μόνο σε εξαιρετικές περιπτώσεις στις οποίες έχουν εντοπιστεί σαφώς σημαντικοί κίνδυνοι ή προβλήματα ως προς την ποιότητα των στοιχείων.»

4) Στο άρθρο 12, η παράγραφος 1 αντικαθίσταται από το ακόλουθο κείμενο:

«1. Τα κράτη μέλη εξασφαλίζουν, κατόπιν αιτήματος της Επιτροπής (Eurostat), τη συνδρομή εμπειρογνωμόνων σε θέματα εθνικών λογαριασμών, μεταξύ άλλων και για την προετοιμασία και εκτέλεση των μεθοδολογικών επισκέψεων. Κατά την άσκηση των καθηκόντων τους οι εν λόγω εμπειρογνώμονες παρέχουν ανεξάρτητη πραγματογνωμοσύνη. Ο κατάλογος των εμπειρογνωμόνων σε θέματα εθνικών λογαριασμών καταρτίζεται βάσει προτάσεων που διαβιβάζονται στην Επιτροπή (Eurostat) από τις εθνικές αρχές που είναι υπεύθυνες για την υποβολή εκθέσεων στο πλαίσιο της διαδικασίας του υπερβολικού ελλείμματος.

Η Επιτροπή καθορίζει τους κανόνες και τις διαδικασίες που αφορούν την επιλογή των εμπειρογνωμόνων και των εργασιακών συνθηκών τους.»

5) Στο άρθρο 12, η παράγραφος 2 αντικαθίσταται από το ακόλουθο κείμενο:

«2. Στο πλαίσιο των μεθοδολογικών επισκέψεων, η Επιτροπή (Eurostat) έχει το δικαίωμα πρόσβασης στους λογαριασμούς όλων των δημόσιων φορέων, σε επίπεδο κεντρικής διοίκησης, διοίκησης ομόσπονδου κρατιδίου, τοπικής αυτοδιοίκησης και σε επίπεδο οργανισμών κοινωνικής ασφάλισης, καθώς και να ζητήσει να της παρασχεθούν τα σχετικά με τους λογαριασμούς λεπτομερή στοιχεία, όπως συναλλαγές και ισολογισμοί, σχετικές στατιστικές έρευνες και ερωτηματολόγια και λοιπές σχετικές πληροφορίες, όπως αναλυτικά έγγραφα και τα λογιστικά δεδομένα άλλων δημόσιων φορέων.

Τα κράτη μέλη λαμβάνουν κάθε αναγκαίο μέτρο για τη διευκόλυνση των μεθοδολογικών επισκέψεων. Οι εν λόγω επισκέψεις μπορούν να πραγματοποιηθούν στις εθνικές αρχές που εμπλέκονται στην υποβολή εκθέσεων στο πλαίσιο της διαδικασίας του υπερβολικού ελλείμματος, καθώς και σε όλες τις υπηρεσίες που εμπλέκονται άμεσα ή έμμεσα στην παραγωγή των δημόσιων λογαριασμών και του δημόσιου χρέους. Τα κράτη μέλη εξασφαλίζουν ότι οι εν λόγω εθνικές αρχές και υπηρεσίες τους και, όπου απαιτείται, οι εθνικές αρχές με λειτουργική αρμοδιότητα για τον έλεγχο των δημόσιων λογαριασμών, παρέχουν στους υπαλλήλους της Επιτροπής ή στους άλλους εμπειρογνώμονες που αναφέρονται στην παράγραφο 1, την απαραίτητη βοήθεια για την εκτέλεση των καθηκόντων τους, συμπεριλαμβανομένης της διάθεσης εγγράφων για την αιτιολόγηση των γνωστοποιούμενων στοιχείων του πραγματικού ελλείμματος και του πραγματικού χρέους και των σχετικών δημόσιων λογαριασμών. Στοιχεία από τις εμπιστευτικές καταστάσεις του εθνικού στατιστικού συστήματος παρέχονται μόνο στην Επιτροπή (Eurostat).»

6) Στο άρθρο 16, η παράγραφος 2 αντικαθίσταται από το ακόλουθο κείμενο:

«2. Τα κράτη μέλη λαμβάνουν τα ενδεδειγμένα μέτρα ώστε να εξασφαλίζουν ότι οι υπάλληλοι οι αρμόδιοι για τη γνωστοποίηση των πραγματικών στοιχείων και των σχετικών δημόσιων λογαριασμών στην Επιτροπή (Eurostat) είναι υπόλογοι και ενεργούν σύμφωνα με τις αρχές που έχουν θεσπιστεί με το άρθρο 2 του κανονισμού (ΕΚ) αριθ. 223/2009 του Ευρωπαϊκού Κοινοβουλίου και του Συμβουλίου, της 11ης Μαρτίου 2009, σχετικά με τις ευρωπαϊκές στατιστικές*. Τα μέτρα αυτά πρέπει να είναι αποτελεσματικά, αναλογικά και αποτρεπτικά. Τα κράτη μέλη κοινοποιούν τα εν λόγω μέτρα στην Επιτροπή έως τις 31 Δεκεμβρίου 2011 το αργότερο, κοινοποιώντας αμελλητί και κάθε τυχόν μεταγενέστερη τροποποίησή τους.»

Άρθρο 2

Έναρξη ισχύος

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

_______________________

( ΕΕ L 87 της 31.3.2009, σ. 164.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

1. ΤΙΤΛΟΣ ΤΗΣ ΠΡΟΤΑΣΗΣ

Πρόταση κανονισμού του Συμβουλίου για την τροποποίηση του κανονισμού (EΚ) αριθ. 479/2009 όσον αφορά την ποιότητα των στατιστικών στοιχείων στο πλαίσιο της διαδικασίας του υπερβολικού ελλείμματος.

2. ΠΛΑΙΣΙΟ ΔΒΔ / ΠΒΔ (διαχείριση βάσει δραστηριοτήτων/προϋπολογισμός βάσει δραστηριοτήτων)

Τομέας (-είς) δραστηριότητας και σχετική (-ές) δραστηριότητα (-ες):

Στατιστικές (Παραγωγή στατιστικών πληροφοριών· στρατηγική και συντονισμός πολιτικής· διοικητική υποστήριξη)

3. ΓΡΑΜΜΕΣ ΠΡΟΫΠΟΛΟΓΙΣΜΟΥ

3.1. Γραμμές προϋπολογισμού [επιχειρησιακές γραμμές και συναφείς γραμμές τεχνικής και διοικητικής βοήθειας (πρώην γραμμές B.Α)] συμπεριλαμβανομένων των ονομασιών τους:

29.0203 Κοινοτικό στατιστικό πρόγραμμα 2008-2012

29.010401 Πολιτική στατιστικής πληροφόρησης — Δαπάνες διοικητικής διαχείρισης

3.2. Διάρκεια της δράσης και των δημοσιονομικών επιπτώσεων:

Αόριστη

3.3 . Δημοσιονομικά χαρακτηριστικά:*

Γραμμή προϋπολογισμού | Είδος δαπάνης | Νέα | ΣυνεισφοράΕΖΕΣ | Συνεισφορές υποψήφιων χωρών | Τομέας δημοσιονομικών προοπτικών |

29.020101 | ΜΥΔ | ΔΠ[7] | ΟΧΙ | ΝΑΙ | ΟΧΙ | αριθ. 1 |

29.010401 | ΜΥΔ | ΜΔΠ[8] | ΟΧΙ | ΝΑΙ | ΟΧΙ | αριθ. 1 |

4. ΣΥΓΚΕΦΑΛΑΙΩΤΙΚΟΣ ΠΙΝΑΚΑΣ ΠΟΡΩΝ

4.1. Δημοσιονομικοί πόροι

4.1.1. Συγκεφαλαιωτικός πίνακας των πιστώσεων ανάληψης υποχρεώσεων (ΠΑΥ) και των πιστώσεων πληρωμών (ΠΠ)

εκατ. ευρώ (με 3 δεκαδικά ψηφία)

Είδος δαπάνης | Τμήμα αριθ. | 2011 | 2012 | 2013 | 2014 | 2015 | 2016 και επόμενα | Σύνολο |

Επιχειρησιακές δαπάνες |

Πιστώσεις ανάληψης υποχρεώσεων (ΠΑΥ) | 8.1 | α |

Πιστώσεις πληρωμών (ΠΠ) | β |

Διοικητικές δαπάνες περιλαμβανόμενες στο ποσό αναφοράς |

Τεχνική και διοικητική βοήθεια (ΜΔΠ) | 8.2.4 | γ | 0 | 0 | 0 | 0 | 0 | 0 | 0 |

ΣΥΝΟΛΙΚΟ ΠΟΣΟ ΑΝΑΦΟΡΑΣ |

Πιστώσεις ανάληψης υποχρεώσεων | α+γ |

Πιστώσεις πληρωμών | β+γ |

Διοικητικές δαπάνες μη περιλαμβανόμενες στο ποσό αναφοράς |

Ανθρώπινοι πόροι και συναφείς δαπάνες (ΜΔΠ) | 8.2.5 | δ | 1,709 | 1,709 | 1,709 | 1,709 | 1,709 | 1,709 | 1,709 |

Διοικητικές δαπάνες, εκτός ανθρώπινων πόρων και συναφών δαπανών, μη περιλαμβανόμενες στο ποσό αναφοράς (ΜΔΠ)* | 8.2.6 | ε | 0,19 | 0,24 | 0,24 | 0,24 | 0,24 | 0,24 | 1,39 |

* Έξοδα αποστολών

4.1.2. Συμβατότητα με το δημοσιονομικό προγραμματισμό

⎭ Η πρόταση είναι συμβατή με τον ισχύοντα δημοσιονομικό προγραμματισμό.

4.1.3. Δημοσιονομική επίπτωση στα έσοδα

⎭ Η πρόταση δεν έχει δημοσιονομική επίπτωση στα έσοδα

4.2. Ανθρώπινοι πόροι ΙΠΑ (ΙΠΑ=ισοδύναμο πλήρους απασχόλησης) (περιλαμβανομένων των μóνιμων υπαλλήλων και του έκτακτου και εξωτερικού προσωπικού – βλέπε λεπτομέρειες στο σημείο 8.2.1.)

Ετήσιες ανάγκες | 2011 | 2012 | 2013 | 2014 | 2015 | 2016 και επόμενα |

Σύνολο ανθρώπινων πόρων | 20 | 20 | 20 | 20 | 20 | 20 |

5. ΧΑΡΑΚΤΗΡΙΣΤΙΚΑ ΚΑΙ ΣΤΟΧΟΙ

5.1. Ανάγκη που πρέπει να καλυφθεί βραχυπρόθεσμα ή μακροπρόθεσμα

Οι πρόσφατες εξελίξεις και, ειδικότερα, τα γνωστοποιηθέντα στατιστικά στοιχεία για το δημόσιο έλλειμμα και το δημόσιο χρέος της Ελλάδας[9] κατέδειξαν ότι το τρέχον σύστημα για τα δημοσιονομικά στατιστικά στοιχεία δεν μετριάζει, στην αναγκαία έκταση, τον κίνδυνο, π.χ., κοινοποίησης λανθασμένων ή ανακριβών στοιχείων στην Επιτροπή.

Εάν δεν ληφθούν μέτρα για την αντιμετώπιση αυτής της αδυναμίας, τέτοιες περιπτώσεις μη συμμόρφωσης μεμονωμένων κρατών μελών με τους κανόνες θα εξακολουθήσουν να μειώνουν την αξιοπιστία του συστήματος διακυβέρνησης από τους συμμετέχοντες σε αυτό τόσο σε ευρωπαϊκό επίπεδο όσο και σε επίπεδο κρατών μελών. Για τον λόγο αυτό, είναι, στο παρόν στάδιο, τόσο σκόπιμο όσο και πολιτικά συνεπές να προταθούν ορισμένες τροποποιήσεις του πλαισίου διακυβέρνησης των δημοσιονομικών στατιστικών.

5.2. Προστιθέμενη αξία της κοινοτικής συμμετοχής, συνέπεια της πρότασης με ά λλα δημοσιονομικά μέσα και πιθανή συνέργεια

Η Επιτροπή έχει μεγάλη άμεση ευθύνη για την ανάλυση και την αξιολόγηση των αριθμητικών στοιχείων για το έλλειμμα και το χρέος, προκειμένου να εξασφαλιστεί η σωστή εφαρμογή του συμφώνου σταθερότητας και ανάπτυξης, και είναι υπεύθυνη για την παροχή των στατιστικών στοιχείων σχετικά με τη διαδικασία του υπερβολικού ελλείμματος βάσει των στοιχείων που αναφέρουν τα κράτη μέλη και οι υποψήφιες χώρες. Είναι ένας σημαντικός ρόλος που έχει ανατεθεί στην Επιτροπή, δεδομένου ότι τα κράτη μέλη συνιστούν ενδιαφερόμενο μέρος.

Η εν λόγω ενισχυμένη κοινοτική ανάμειξη θα βελτιώσει, επίσης, την εναρμόνιση των εθνικών προσεγγίσεων και θα αξιοποιήσει τις διαθέσιμες συνέργειες με τη συμμετοχή εμπειρογνωμόνων από άλλα κράτη μέλη στις μεθοδολογικές επισκέψεις.

5.3. Στόχοι, αναμενόμενα αποτελέσματα και συναφείς δείκτες της πρότασης στο πλαίσιο της ΔΒΔ (διαχείρισης βάσει δραστηριοτήτων)

Η Επιτροπή έχει αναλάβει τη μεγάλη ευθύνη να παρέχει ανεξάρτητη άποψη για την ποιότητα των στοιχείων σύμφωνα με το πρωτόκολλο που επισυνάπτεται στη συνθήκη του Μάαστριχτ και τον κανονισμό 479/2009 του Συμβουλίου. Κύριος στόχος είναι η διαμόρφωση εργαλείων για τον έλεγχο των εθνικών συστημάτων παραγωγής δημοσιονομικών στατιστικών και η ελαχιστοποίηση των περιπτώσεων αναφοράς λανθασμένων αριθμητικών στοιχείων για το έλλειμμα και το χρέος (όπως για παράδειγμα στις περιπτώσεις της Ελλάδας το 2004 και το 2009).

Αναμένεται ότι θα βελτιωθεί η ποιότητα των στοιχείων, αν ακολουθηθεί μια πιο αξιόπιστη και συνεπής προσέγγιση. Ο κατάλληλος εντοπισμός των διαρθρωτικών αδυναμιών του συστήματος (συστημικός κίνδυνος) και αναξιόπιστων στοιχείων θα σημαίνει πρόοδο. Δύο κύριοι δείκτες θα είναι ο αριθμός των επιφυλάξεων και των τροποποιήσεων των στοιχείων στο δελτίο Τύπου της Eurostat για την ΔΥΕ, καθώς και ο αριθμός μεθοδολογικών επισκέψεων.

5.4. Μέθοδος υλοποίησης (ενδεικτική)

⎭ Συγκεντρωτική διαχείριση

⎭ απευθείας από την Επιτροπή

6. ΠΑΡΑΚΟΛΟΥΘΗΣΗ ΚΑΙ ΑΞΙΟΛΟΓΗΣΗ

6.1. Σύστημα παρακολούθησης

Η ποιότητα των υποβληθέντων στοιχείων θα παρακολουθείται στο πλαίσιο της εφαρμογής των διατάξεων του ευρωπαϊκού συστήματος εθνικών και περιφερειακών λογαριασμών της Κοινότητας, όπως θεσπίστηκε με τον κανονισμό (ΕΚ) αριθ. 2223/96 (ΕΣΛ 95), που αποτελεί τη βάση για την αναφορά και την παροχή στατιστικών στοιχείων στο πλαίσιο της διαδικασίας του υπερβολικού ελλείμματος. Τα στατιστικά συστήματα που έχουν τεθεί σε εφαρμογή από τα κράτη μέλη και τις υποψήφιες χώρες θα ελέγχονται σε σχέση με εκείνα τα συστήματα που παρέχουν ήδη καλής ποιότητας αριθμητικά στοιχεία όπως αναφέρεται στον κώδικα δεοντολογίας. Θα υποβάλλονται στην Επιτροπή, το Κοινοβούλιο και το Συμβούλιο τακτικές εκθέσεις για τη λειτουργία των συστημάτων και για τα αποτελέσματα της διαδικασίας παρακολούθησης (χώρες στις οποίες πραγματοποιούνται επισκέψεις, προβλήματα που διαπιστώνονται και προβλεπόμενες λύσεις).

6.2. Αξιολόγηση

6.2.1. Εκ των προτέρων αξιολόγηση

Οι πρόσφατες σύνοδοι του Συμβουλίου κατέληξαν στο συμπέρασμα ότι η ανεξαρτησία και η ποιότητα των στατιστικών πρέπει να βελτιωθεί περαιτέρω, και ζητήθηκε από την Επιτροπή να διατυπώσει προτάσεις στον τομέα αυτόν.

6.2.2. Μέτρα που λήφθηκαν μετά από ενδιάμεση / εκ των υστέρων αξιολόγηση (διδάγματα από ανάλογες εμπειρίες στο παρελθόν)

Πρόκειται για νέα παρέμβαση.

6.2.3. Όροι και συχνότητα των μελλοντικών αξιολογήσεων

Θα διεξάγονται τακτικά από την Eurostat αξιολογήσεις για την καταλληλότητα του συστήματος παροχής των αναγκαίων δημοσιονομικών στοιχείων για την εφαρμογή των Συνθηκών.

7. ΜΕΤΡΑ ΓΙΑ ΤΗΝ ΚΑΤΑΠΟΛΕΜΗΣΗ ΤΗΣ ΑΠΑΤΗΣ

Η ίδια η πρόταση μπορεί να θεωρηθεί ότι αποτελεί, μεταξύ άλλων, μέτρο για τον εντοπισμό και τον περιορισμό τυχόν μη συμμόρφωσης των κρατών μελών/υποψήφιων χωρών με τους κανόνες που έχουν τεθεί. Επιπλέον, για να εξασφαλιστεί η αδιάσπαστη ανεξαρτησία και ακεραιότητα της ικανότητας επιθεώρησης, θα καθιερωθεί αυστηρή πολιτική εκ περιτροπής εναλλαγής του προσωπικού που εμπλέκεται στις μεθοδολογικές επισκέψεις σε συγκεκριμένα κράτη μέλη και υποψήφιες χώρες.

8. ΛΕΠΤΟΜΕΡΗΣ ΠΙΝΑΚΑΣ ΠΟΡΩΝ

8.1. Στόχοι της πρότασης από πλευράς δημοσιονομικού κόστους

8.2. Διοικητικές δαπάνες

8.2.1. Αριθμός και είδος ανθρώπινων πόρων

Κατηγορίες θέσεων απασχόλησης | Προσωπικό που θα διατεθεί για τη διαχείριση της δράσης από διαθέσιμους και/ή συμπληρωματικούς ανθρώπινους πόρους (αριθμός θέσεων/ΙΠΑ) |

Έτος 2011 | Έτος 2012 | Έτος 2013 | Έτος 2014 | Έτος 2015 | Έτος 2016 |

Μόνιμοι ή έκτακτοι υπάλληλοι[10] (29 01 01) | A*/AD | 5 | 5 | 5 | 5 | 5 | 5 |

B*, C*/AST | 1 | 1 | 1 | 1 | 1 | 1 |

Προσωπικό που χρηματοδοτείται[11] από το άρθρο 29 01 02 01 (αποσπασμένοι εθνικοί εμπειρογνώμονες) | 9 | 9 | 9 | 9 | 9 | 9 |

Προσωπικό που χρηματοδοτείται[12] από το άρθρο 29 01 02 02 (συμβασιούχοι υπάλληλοι) | 5 | 5 | 5 | 5 | 5 | 5 |

ΣΥΝΟΛΟ | 20 | 20 | 20 | 20 | 20 | 20 |

Οι ανάγκες για ανθρώπινους πόρους θα καλυφθούν από το κονδύλιο που έχει ήδη χορηγηθεί για τη διαχείριση της δράσης και/ή θα προκύψουν από αναδιάταξη εντός της γενικής διεύθυνσης και θα συμπληρωθούν, ανάλογα με την περίπτωση, από τυχόν πρόσθετα κονδύλια που μπορεί να παραχωρηθούν στη διαχειρίστρια γενική διεύθυνση στο πλαίσιο της ετήσιας διαδικασίας κατανομής των κονδυλίων του προϋπολογισμού και λαμβανομένων υπόψη των δημοσιονομικών περιορισμών.

8.2.2. Περιγραφή των καθηκόντων που απορρέουν από τη δράση

Οι απαιτούμενοι ανθρώπινοι πόροι θα διατεθούν για τα νέα καθήκοντα που θα ανατεθούν στην Επιτροπή με τον κανονισμό του Συμβουλίου και τα οποία θα συνίστανται στην πραγματοποίηση μεθοδολογικών επισκέψεων λεπτομερούς ελέγχου στα κράτη μέλη καθώς και στην αύξηση της συχνότητας των τακτικών επισκέψεων. Οι μεθοδολογικές επισκέψεις θα πραγματοποιούνται στην περίπτωση ύπαρξης τεκμηρίων ή υποψίας για αναφορά αναληθών στοιχείων και κατά τη στιγμή σημαντικών γεγονότων για ένα κράτος μέλος στο πλαίσιο του συμφώνου σταθερότητας και ανάπτυξης και της ΔΥΕ (π.χ. πριν από την προσχώρηση στην ευρωζώνη).

Οι δημόσιοι λογαριασμοί των διαφόρων μονάδων του δημόσιου τομέα, όπως και των δημόσιων αρχών που κατατάσσονται εκτός του δημόσιου τομέα, θα πρέπει να είναι το κύριο αντικείμενο των λογιστικών ελέγχων, ενώ οι δημόσιοι λογαριασμοί θα πρέπει να ελέγχονται ως προς τη στατιστική τους χρήση. Ειδικότερα, τα ακόλουθα ζητήματα/εργασίες θα αποτελούν αντικείμενο υποβολής εκθέσεων:

- η πιστή μεταφορά από τις πηγές δεδομένων στους εθνικούς λογαριασμούς και στους πίνακες της ΔΥΕ·

- η αξιολόγηση των σχετικών λεπτομερών στοιχείων, συμπεριλαμβανομένων των συναλλαγών·

- ο προσδιορισμός των πηγών δεδομένων που υπόκεινται σε λογιστικό έλεγχο σε εθνικό επίπεδο (από αναγνωρισμένο ανεξάρτητο ελεγκτικό οργανισμό) και αυτών που δεν υπόκεινται σε τέτοιο έλεγχο. Τα στοιχεία αυτά είναι κρίσιμης σημασίας, διότι η αξιολόγηση θα μπορεί να εστιαστεί σε τομείς που δεν έχουν αποτελέσει αντικείμενο λογιστικού ελέγχου σε εθνικό επίπεδο. Για τους τομείς που δεν έχουν υποστεί λογιστικό έλεγχο, θα χρειαστεί προσδιορισμός άλλων πηγών βεβαιότητας·

- προώθηση της υιοθέτησης προτύπων δημόσιας λογιστικής – συγκεκριμένα, να παρασχεθεί συνδρομή προς τα κράτη μέλη, εφόσον το ζητήσουν, για να υιοθετήσουν ένα σύστημα υποβολής στοιχείων που υποβάλλονται σε λογιστικό έλεγχο και ένα σύστημα λογιστικής αυτοτέλειας των χρήσεων για τους δημόσιους λογαριασμούς τους, κατά προτίμηση βάσει διεθνών προτύπων.

8.2.3. Πηγές ανθρώπινων πόρων (κανονισμός υπηρεσιακής κατάστασης)

( Θέσεις που θα ζητηθούν στο πλαίσιο της επόμενης διαδικασίας ΕΣΠ/ΠΣΠ

( Θέσεις που θα προκύψουν από αναδιάταξη εντός της ΓΔ ύστερα από εξέταση που θα ολοκληρωθεί στα τέλη Ιουλίου 2010

8.2.4. Άλλες διοικητικές δαπάνες περιλαμβανόμενες στο ποσό αναφοράς (XX 01 04/05 – Δαπάνες διοικητικής διαχείρισης)

Άνευ αντικειμένου.

8.2.5. Δημοσιονομικές δαπάνες για ανθρώπινους πόρους και συναφείς δαπάνες που δεν περιλαμβάνονται στο ποσό αναφοράς

εκατ. ευρώ (με 3 δεκαδικά ψηφία)

Κατηγορία ανθρώπινων πόρων | 2011 | 2012 | 2013 | 2014 | 2015 | 2016 και επόμενα |

Μόνιμοι και έκτακτοι υπάλληλοι (29 01 01) | 0,732 | 0,732 | 0,732 | 0,732 | 0,732 | 0,732 |

Προσωπικό που χρηματοδοτείται από το άρθρο 29 01 02 01 και το άρθρο 29 01 02 02 (αποσπασμένοι εθνικοί εμπειρογνώμονες και συμβασιούχοι υπάλληλοι) | 0,977 | 0,977 | 0,977 | 0,977 | 0,977 | 0,977 |

Συνολικές δαπάνες για ανθρώπινους πόρους και συναφείς δαπάνες (ΜΗ περιλαμβανόμενες στο ποσό αναφοράς) | 1,709 | 1,709 | 1,709 | 1,709 | 1,709 | 1,709 |

Υπολογισμός– Μόνιμοι και έκτακτοι υπάλληλοι

Εάν υποτεθεί ότι το μέσο κόστος ενός μόνιμου υπαλλήλου είναι 122.000 ευρώ/έτος, το δημοσιονομικό κόστος σε ανθρώπινους πόρους και συναφείς δαπάνες (που δεν περιλαμβάνονται στο ποσό αναφοράς) είναι 732.000 ευρώ/έτος συνολικά.

Υπολογισμός– Προσωπικό που χρηματοδοτείται από το άρθρο 29 010201

Εάν υποτεθεί ότι το μέσο κόστος ενός αποσπασμένου εθνικού εμπειρογνώμονα για τον προϋπολογισμό της Ευρωπαϊκής Ένωσης είναι 73.000 ευρώ/έτος, το δημοσιονομικό κόστος σε ανθρώπινους πόρους και συναφείς δαπάνες (που δεν περιλαμβάνονται στο ποσό αναφοράς) για προσωπικό που χρηματοδοτείται από το άρθρο 29 01 02 είναι 657.000 ευρώ/έτος συνολικά.

Εάν υπολογιστεί ότι το μέσο κόστος ενός συμβασιούχου υπαλλήλου είναι 64.000 ευρώ/έτος, το δημοσιονομικό κόστος σε ανθρώπινους πόρους και συναφείς δαπάνες (που δεν περιλαμβάνονται στο ποσό αναφοράς) για προσωπικό που χρηματοδοτείται από το άρθρο 29 01 02 είναι 320.000 ευρώ/έτος συνολικά.

Οι ανάγκες για ανθρώπινους πόρους θα καλυφθούν από το κονδύλιο που έχει ήδη χορηγηθεί για τη διαχείριση της δράσης και/ή θα προκύψουν από αναδιάταξη εντός της γενικής διεύθυνσης και θα συμπληρωθούν, ανάλογα με την περίπτωση, από τυχόν πρόσθετα κονδύλια που μπορεί να παραχωρηθούν στη διαχειρίστρια γενική διεύθυνση στο πλαίσιο της ετήσιας διαδικασίας κατανομής των κονδυλίων του προϋπολογισμού και λαμβανομένων υπόψη των δημοσιονομικών περιορισμών.

8.2.6. Άλλες διοικητικές δαπάνες που δεν περιλαμβάνονται στο ποσό αναφοράς

εκατ. ευρώ (με 3 δεκαδικά ψηφία) |

Έτος ν | Έτος ν+1 | Έτος ν+2 | Έτος ν+3 | Έτος ν+4 | Έτος ν+5 και επόμενα | ΣΥΝΟΛΟ |

29 01 02 11 01 – Αποστολές | 0,05 | 0,1 | 0,1 | 0,1 | 0,1 | 0,1 | 0,55 |

29 01 02 11 02 – Συνεδριάσεις και διασκέψεις | 0,14 | 0,14 | 0,14 | 0,14 | 0,14 | 0,14 | 0,84 |

29 01 02 11 03 – Επιτροπές |

29 01 02 11 04 – Μελέτες και παροχή συμβουλών |

29 01 02 11 05 – Συστήματα πληροφορικής |

2 Σύνολο άλλων δαπανών διαχείρισης (29 01 02 11) |

3 Άλλες δαπάνες διοικητικής φύσης (να προσδιοριστούν και να αναφερθεί η σχετική γραμμή του προϋπολογισμού) |

Σύνολο διοικητικών δαπανών εκτός των ανθρώπινων πόρων και των συναφών δαπανών (που ΔΕΝ περιλαμβάνονται στο ποσό αναφοράς) | 0,19 | 0,24 | 0,24 | 0,24 | 0,24 | 0,24 | 1,39 |

Οι ανάγκες για διοικητικές πιστώσεις θα καλυφθούν από το κονδύλιο που έχει ήδη χορηγηθεί για τη διαχείριση της δράσης και/ή θα προκύψουν από αναδιάταξη εντός της γενικής διεύθυνσης και θα συμπληρωθούν, ανάλογα με την περίπτωση, από τυχόν πρόσθετα κονδύλια που μπορεί να παραχωρηθούν στη διαχειρίστρια γενική διεύθυνση στο πλαίσιο της ετήσιας διαδικασίας κατανομής των κονδυλίων του προϋπολογισμού και λαμβανομένων υπόψη των δημοσιονομικών περιορισμών.

[1] Κανονισμός (ΕΚ) αριθ. 2223/96 του Συμβουλίου, της 25ης Ιουνίου 1996, περί του ευρωπαϊκού συστήματος εθνικών και περιφερειακών λογαριασμών της Κοινότητας (ΕΕ L 310 της 30.11.1996, σ. 1).

[2] Κανονισμός (ΕΚ) αριθ. 479/2009 του Συμβουλίου, της 25ης Μαΐου 2009, για την εφαρμογή του πρωτοκόλλου σχετικά με τη διαδικασία του υπερβολικού ελλείμματος το οποίο προσαρτάται στη συνθήκη για την ίδρυση της Ευρωπαϊκής Κοινότητας (κωδικοποιημένη έκδοση) (ΕΕ L 145 της 10.6.2009, σ. 1).

[3] COM(2005) 71.

[4] Κανονισμός (ΕΚ) αριθ. 2103/2005 του Συμβουλίου, της 12ης Δεκεμβρίου 2005, για την τροποποίηση του κανονισμού (ΕΚ) αριθ. 3605/93 όσον αφορά την ποιότητα των στατιστικών στοιχείων στο πλαίσιο της διαδικασίας υπερβολικού ελλείμματος (ΕΕ L 337 της 22.12.2005, σ. 1).

[5] Έκθεση της Επιτροπής της 8ης Ιανουαρίου 2010 σχετικά με τα στατιστικά στοιχεία για το δημόσιο έλλειμμα και το δημόσιο χρέος της Ελλάδας (COM(2010)1 τελικό).

[6] ΕΕ L 145 της 10.06.2009, σ. 1.

[7] Διαχωριζόμενες πιστώσεις.

[8] Μη διαχωριζόμενες πιστώσεις, εφεξής ΜΔΠ.

[9] Έκθεση της Επιτροπής της 8ης Ιανουαρίου 2010 σχετικά με τα στατιστικά στοιχεία για το δημόσιο έλλειμμα και το δημόσιο χρέος της Ελλάδας (COM(2010)1 τελικό).

[10] Των οποίων το κόστος ΔΕΝ καλύπτεται από το ποσό αναφοράς.

[11] Των οποίων το κόστος ΔΕΝ καλύπτεται από το ποσό αναφοράς.

[12] Των οποίων το κόστος ΔΕΝ καλύπτεται από το ποσό αναφοράς.